
A technológiai tényezők hatása a varratgeometriára kézi lézeres hegesztés esetén

Kutatómunkám során az volt a célom, hogy megvizsgáljam az impulzusfrekvencia, a kitöltési tényező és a lézernyaláb lengetési szélesség varratgeometriára gyakorolt hatását ausztenites rozsdamentes acél csövek modulált üzemmódú kézi lézeres hegesztése esetén. Ennek érdekében két kísérletsorozatot készítettem, melyek közül az első 7 db, a második pedig 12 db hernyóvarratból áll. Az első kísérletsorozat varratait a lézernyaláb lengetése nélkül és adott kitöltési tényező mellett, az impulzusfrekvenciát varratonként változtatva készítettem el. A második kísérletsorozat esetén az impulzusfrekvencia volt állandó, és a kitöltési tényezőt, valamint a lézernyaláb lengetési szélességet változtattam.
A csöveket a hegesztés után hossztengelyük mentén elvágtam és elkészítettem a kiértékeléshez szükséges csiszolatokat. A csiszolatokat sztereomikroszkóp alatt vizsgáltam és a hozzátartozó program segítségével fényképeket készítettem, melyeken ezután felvettem a kiértékeléshez szükséges méreteket.
A kiértékelést először szemrevételezéssel végeztem, ezután a mért varratszélesség, varratmélység és varratterület értékek segítségével diagramokat hoztam létre, melyek ezen értékeket ábrázolják az impulzusfrekvencia, a kitöltési tényező és a lézernyaláb lengetési szélesség függvényében, majd ezek alapján vontam le következtetéseket.
A kiértékelések alapján összességében elmondható, hogy a lézernyaláb lengetése nélkül két részből álló varratalak alakult ki. Az impulzusfrekvencia növelése a varratszélesség és a varratterület csökkenését eredményezte. A varratmélység az impulzusfrekvencia változtatásával nem változott, hiszen a beállított paraméterek mellett teljes átolvadású varrat keletkezett. A mikroszkópi képek azt mutatják, hogy az 50 Hz-es és az alatti impulzusfrekvencia értékek beállítása esetén hatalmas porozitások alakultak ki a varratokban, ezen varratok egyike sem fogadható el egyik átvételi szinten sem. A második kísérletsorozat eredményei alapján megállapítható, hogy a beállított paraméterek mellett csak a lézernyaláb lengetése nélküli esetben volt elérhető teljes átolvadás, azonban ezen varratok mindegyikében jelentős porozitás alakult ki, ezen varratok egyike sem fogadható el egyik átvételi szinten sem. A lézernyaláb lengetési szélesség növelése a varratszélesség növekedéséhez, valamint a varratmélység és a varratterület csökkenéséhez vezetett. A kitöltési tényező növelésével nőtt a varratszélesség, a varratmélység és a varratterület is.



